LESON 7
Wanem Nao Mifala Duim Long Olketa Meeting Bilong Mifala?
Long olketa meeting bilong olketa first Christian bifor, olketa singsing, prea, and readim and storyim olketa Holy Raeting nomoa. (1 Corinth 14:26) Bae iu lukim sem samting nao mifala duim long olketa meeting bilong mifala.
Samting mifala storyim kam from Bible and hem helpem mifala. Long weekend evri kongregeson herem wanfala tok from Bible wea explainim Bible and hao Bible savve helpem iumi distaem. Disfala tok hem for 30 minute. Taem speaker readim and explainim Bible, evriwan luk followim long Bible bilong olketa seleva tu. Bihaen tok hem finis, “Wastaoa” Study kamap wea evriwan long kongregeson welkam for tekpart insaed. Diswan hem for wan hour. Disfala study hem followim wanfala article insaed Wastaoa magasin wea hem for studyim long kongregeson. Olketa article hia helpem mifala for followim wanem Bible hem talem. Datfala sem information nao evri kongregeson long world studyim tu, wea namba bilong olketa kongregeson hia hem winim 110,000.
Mifala kasem training long hao for teach gud. Mifala meet long midol week tu for enjoyim nara meeting wea garem thrifala part. First part hem for 30 minute, and hem nao Kongregeson Bible Study. Evriwan savve tekpart long wei for givim koment, and datfala information helpem mifala for minim gud olketa profesi, and olketa toktok insaed Bible for helpem man tu. Then next 30-minute part hem Theocratic Ministry Skul. Hem start witim wei for evriwan storyim samting olketa lanem from samfala chapter insaed Bible wea olketa readim finis. Then samfala student wea joinim datfala skul givim short tok wea olketa redyim finis. Wanfala instructor givim samfala idea long hao for read and story gud. (1 Timothy 4:13) Then last 30-minute part hem Service Meeting wea garem olketa tok, interview, and olketa nara part for helpem mifala teachim Bible long pipol.
Taem iu kam long olketa meeting bilong mifala bae iu sapraes nao long nambawan Bible education wea mifala kasem.—Isaiah 54:13.
Wanem nao iu bae herem long olketa meeting bilong Olketa Jehovah’s Witness?
Wanem meeting bilong mifala nao iu laek for kam long hem?
hat_Latn tpi_Latn tpi_Latn tpi_Latn eng_Latn tpi_Latn tpi_Latn tpi_Latn